กรมทหารราบ 902 รักษาพระองค์

**กรมทหารราบ 902 รักษาพระองค์** มีชื่อเต็มว่า **กรมทหารราบ 902 รักษาพระองค์ ในพระบาทสมเด็จพระเจ้าอยู่หัว (ร.902 รอ.) ** เป็นหน่วยทหารรักษาพระองค์ เหล่าทหารราบ ขึ้นตรงต่อกองพลทหารราบที่ 2 รักษาพระองค์ กองทัพภาคที่ 1 ได้รับพระราชทานสมญานามจากสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ว่า "ทหารเสือนวมินทราชินี" หรือที่เรียกกันโดยทั่วไปว่า "ทหารเสือราชินี"

## ประวัติ
กรมทหารราบ 902 รักษาพระองค์ ในพระบาทสมเด็จพระเจ้าอยู่หัว ก่อตั้งขึ้นเมื่อวันที่ 22 กันยายน พ.ศ. 2493 ตามคำขอขององค์การสหประชาชาติ ในการจัดตั้งกำลังเข้าช่วยเหลือรัฐบาลของสาธารณรัฐเกาหลี เพื่อยับยั้งการรุกรานของฝ่ายคอมมิวนิสต์เกาหลีเหนือ โดยใช้นามหน่วยครั้งนั้นว่า “กรมผสมที่ 21” ต่อมาจึงแปรสภาพหน่วยมาเป็นกรมทหารราบที่ 21 รักษาพระองค์ ในสมเด็จพระนางเจ้าสิริกิติ์ พระบรมราชินีนาถ เมื่อวันที่ 1 ธันวาคม พ.ศ. 2502 โดยสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงดำรงตำแหน่งองค์ผู้บังคับการพิเศษของกรมทหารนี้ กระทั่งเสด็จสวรรคตเมื่อวันที่ 24 ตุลาคม พ.ศ. 2568 ทั้งนี้ พระบาทสมเด็จพระวชิรเกล้าเจ้าอยู่หัวทรงมีประกาศพระบรมราชโองการ ทรงพระกรุณาโปรดเกล้าโปรดกระหม่อมพระราชทานพระบรมราชานุญาตเปลี่ยนนามหน่วยทหารรักษาพระองค์ สำหรับกรมทหารราบที่ 21 รักษาพระองค์ ในสมเด็จพระนางเจ้าสิริกิติ์ พระบรมราชินีนาถ เป็นกรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง เมื่อวันที่ 12 ธันวาคม พ.ศ. 2562

ภายหลังการสวรรคตของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พระบาทสมเด็จพระวชิรเกล้าเจ้าอยู่หัวได้มีประกาศพระบรมราชโองการ ทรงพระกรุณาโปรดเกล้าโปรดกระหม่อมพระราชทานเปลี่ยนนามหน่วยทหารรักษาพระองค์ จำนวน 18 หน่วย โดยมีการเปลี่ยนแปลงนามหน่วยของกรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง เป็น กรมทหารราบ 902 รักษาพระองค์ ในพระบาทสมเด็จพระเจ้าอยู่หัว พร้อมกับพระราชทานนามค่ายทหารที่ตั้งกรมจากเดิม "ค่ายนวมินทราชินี" เป็น "ค่ายมหาวชิราลงกรณราชวัลลภ" มีผลตั้งแต่วันที่ 28 มกราคม พ.ศ. 2569 เป็นต้นไป

## วีรกรรมของหน่วย
150px|thumb|right|เครื่องหมายราชการของกรมทหารราบที่ 21 รักษาพระองค์ฯ ลักษณะตามที่ปรากฏในราชกิจจานุเบกษา เมื่อ พ.ศ. 2524 (พ้นสมัยการใช้งานแล้ว)
* เข้าร่วมรบกับกองทัพสหประชาชาติในสงครามเกาหลีอย่างเด็ดเดี่ยวกล้าหาญ จนได้รับสมญานามว่า **“พยัคฆ์น้อย”**
* เข้าร่วมรบสงครามเวียดนาม ในนามกรมทหารอาสาสมัคร **“จงอางศึก”** ระหว่างปี พ.ศ. 2510–พ.ศ. 2512
* ปฏิบัติราชการในการป้องกันและปราบปรามผู้ก่อการร้ายคอมมิวนิสต์ และการช่วยเหลือประชาชนในพื้นที่อำเภอทุ่งช้าง อำเภอปัว และอำเภอเชียงกลาง จังหวัดน่าน ตั้งแต่ พ.ศ. 2515 ถึง พ.ศ. 2518 จนก่อเกิดวีรกรรมบ้านห้วยโก๋น ในปี พ.ศ. 2518 ทั้งนี้ กองพันทหารราบที่ 2 กรมทหารราบที่ 21 รักษาพระองค์ ได้รับพระราชทานเหรียญกล้าหาญประดับธงไชยเฉลิมพล เป็นบำเหน็จความชอบ
* ได้รับพระราชทานเครื่องราชอิสริยาภรณ์อันมีศักดิ์รามาธิบดี ชั้นเหรียญรามมาลา เข็มกล้ากลางสมร ประดับธงไชยเฉลิมพล จากปฏิบัติการยับยั้งการรุกรานของเวียดนามทางด้านชายแดนไทย-กัมพูชา ที่สมรภูมิเขาพนมปะ อำเภอตาพระยา จังหวัดปราจีนบุรี เมื่อปี พ.ศ. 2526

## การจัดกำลังหน่วย
กรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง จัดแบ่งกำลังพลออกเป็น 3 กองพัน คือ

### สมัยกรมทหารราบที่ 21 รักษาพระองค์ฯ
* กองพันทหารราบที่ 1 กรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง (ร.21 พัน 1 รอ.) (พื้นอาร์มสีม่วงมีวงรีสีแดง)
* กองพันทหารราบที่ 2 กรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง (ร.21 พัน 2 รอ.) (พื้นอาร์มสีม่วงมีวงรีสีดำ/แดง)
* กองพันทหารราบที่ 3 กรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง (ร.21 พัน 3 รอ.) (พื้นอาร์มสีม่วงมีวงรีสีน้ำเงิน)

### สมัยกรมทหารราบ 902 รักษาพระองค์ฯ
* กองพันทหารราบที่ 1 กรมทหารราบ 902 รักษาพระองค์ ในพระบาทสมเด็จพระเจ้าอยู่หัว (ร.902 พัน 1 รอ.) (พื้นอาร์มสีแดง)
* กองพันทหารราบที่ 2 กรมทหารราบ 902 รักษาพระองค์ ในพระบาทสมเด็จพระเจ้าอยู่หัว (ร.902 พัน 2 รอ.) (พื้นอาร์มสีแดงมีวงรีสีดํา/แดง)
* กองพันทหารราบที่ 3 กรมทหารราบ 902 รักษาพระองค์ ในพระบาทสมเด็จพระเจ้าอยู่หัว (ร.902 พัน 3 รอ.) (พื้นอาร์มสีแดงมีวงรีสีนํ้าเงิน)

## เครื่องแบบเต็มยศรักษาพระองค์ประจำหน่วย
thumb|300px|กำลังพลของกรมทหารราบที่ 21 รักษาพระองค์ ในเครื่องแบบเต็มยศรักษาพระองค์ (พ้นสมัยการใช้งาน)

### สมัยกรมทหารราบที่ 21 รักษาพระองค์ฯ
หมายเหตุ: ปัจจุบันเครื่องแบบนี้พ้นสมัยการใช้งานแล้ว
* หมวกยอดมีพู่สีดำ มีพระตรามหาจักรีภายใต้พระมหาพิชัยมุงกุฎ
* เสื้อสักหลาดหรือเสิร์จสีม่วง แผงคอและข้อมือสักหลาดสีดำ มีลายกนกดิ้นทอง ที่ข้อมือปักพระนามาภิไธย สก. ดิ้นทองสลับดิ้นเงิน
* กางเกงสักหลาดสีดำ แถบสีม่วงข้างละ 2 แถบ ขอบของแถบกำกับด้วยดิ้นสีทอง
* เครื่องหมายพระปรมาภิไธย สก. ทำด้วยโลหะสีทอง ประดับที่อกเสื้อเบื้องขวา 

### สมัยกรมทหารราบ 902 รักษาพระองค์ฯ
* หมวกยอดมีพู่สีดำ พระตรามหาวชิราลงกรณ์ราชวัลลภทำด้วยโลหะสีทอง
* เสื้อสักหลาดหรือเสิร์จสีแดง แผงคอและข้อมือสักหลาดสีดำ มีลายกนกดิ้นทอง ที่ข้อมือปักอักษรย่อ ส.พ.ป.ม.ว.๑๐ ดิ้นทองสลับดิ้นเงิน
* กางเกงสักหลาดสีดำ แถบสีแดงข้างละ 2 แถบ
* กระเป๋าคันชีพหนังสีน้ำเงินดำ/หนังสีขาว พระตรามหาวชิราลงกรณ์ราชวัลลภ
* เครื่องหมายพระปรมาภิไธย วปร. ทำด้วยโลหะสีทอง ประดับที่อกเสื้อเบื้องขวา

## หลักสูตรทหารเสือ
กรมทหารราบที่ 21 รักษาพระองค์ฯ ได้รับอนุมัติจากกองทัพบกให้ดำเนินการฝึกหลักสูตรทหารเสือ เมื่อ พ.ศ. 2524 เพื่อเป็นการสนองพระราชเสาวนีย์ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่มีพระราชประสงค์ให้กำลังพลได้รับการฝึกพิเศษ เพื่อเพิ่มขีดความสามารถในการปฏิบัติภารกิจทุกรูปแบบ ทุกสภาพภูมิประเทศ

### คุณสมบัติผู้เข้ารับการฝึก
คุณสมบัติของผู้เข้ารับการฝึกหลักสูตรทหารเสือ ต้องเป็นกำลังพลที่รับราชการอยู่ในหน่วยของกรมทหารราบที่ 21 รักษาพระองค์ฯ หรือเป็นกำลังพลนอกหน่วยที่กองทัพบกอนุมัติให้เข้ารับการฝึก

### ระยะเวลาการฝึก
หลักสูตรทหารเสือจัดการฝึก 2 ปี ต่อ 1 รุ่น ใช้เวลาทั้งสิ้น 16 สัปดาห์ โดยแบ่งช่วงการฝึกไว้ดังนี้
* การปรับสภาพร่างกายและจิตใจ เตรียมร่างกายให้พร้อมในการฝึกภาคต่อ ๆ ไป ระยะเวลา 4 สัปดาห์ (ผู้ที่ผ่านการฝึกในระยะนี้เท่านั้นที่จะสามารถรับการฝึกขั้นต่อไปได้)
* การฝึกภาคป่า-ภูเขา ระยะเวลา 4 สัปดาห์ ในระยะนี้จะเน้นการฝึกการแทรกซึมทางอากาศด้วยอากาศยาน การฝึกการแทรกซึมทางพื้นดินเข้าปฏิบัติการต่อที่หมายในลักษณะหน่วยทหารขนาดเล็ก หรือชุดปฏิบัติการ การจัดตั้งและใช้กำลังกองโจร การพิสูจน์ทราบพื้นที่ป่า การฝึกขี่บังคับม้าและการบรรทุกต่าง ๆ ฝึกปฏิบัติในการถวายความปลอดภัยองค์พระประมุข และการศึกษางานโครงการพัฒนาตามพระราชดำริ
* การฝึกภาคทะเล ระยะเวลา 3 สัปดาห์ เน้นการแทรกซึมทางน้ำ การดำน้ำทางยุทธวิธี การใช้เรือยาง การลาดตระเวนชายฝั่ง การยุทธสะเทินน้ำสะเทินบก การโดดร่มลงทะเล การดำรงชีพในทะเล และประเพณีชาวเรือ
* การฝึกภาคปฏิบัติการในเมือง ระยะเวลา 3 สัปดาห์ เน้นการปฏิบัติในพื้นที่สิ่งปลูกสร้าง การต่อต้านการก่อการร้ายสากล การชิงตัวประกัน การขับขี่จักรยานยนต์ทางยุทธวิธี
* การฝึกภาคอากาศ ระยะเวลา 2 สัปดาห์ เป็นการฝึกเพื่อเพิ่มขีดความสามารถในพื้นฐานของการกระโดดร่มแบบกระตุกเอง การบังคับร่ม การพับร่ม และการแก้ไขเหตุติดขัด

### เครื่องหมายเชิดชูเกียรติ
thumb|250px|เครื่องหมายเชิดชูเกียรติทหารเสือของกรมทหารราบที่ 21 รักษาพระองค์ ในสมเด็จพระบรมราชชนนีพันปีหลวง
ผู้ที่สำเร็จการฝึกหลักสูตรทหารเสือทุกนาย จะได้รับพระราชทานเครื่องหมายแสดงขีดความสามารถทหารเสือ จากสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง องค์ผู้บังคับการพิเศษ กรมทหารราบที่ 21 รักษาพระองค์ ซึ่งเข็มดังกล่าวทำด้วยโลหะ เป็นรูปหัวใจสีม่วงประดับพระนามาภิไธยย่อ สก. เบื้องล่างมีแพรแถบสีฟ้าบรรจุข้อความว่า "ทหารเสือ" ด้านข้างมีรูปเสือทะยานอยู่เหนือภูเขา เกลียวคลื่น ก้อนเมฆ ขนาบข้างหัวใจสีม่วงทั้งสองด้าน

สัญลักษณ์ต่าง ๆ ในเครื่องหมายเชิดชูเกียรติทหารเสือของกรมทหารราบที่ 21 รักษาพระองค์ฯ มีความหมายดังนี้
# **หัวใจสีม่วงประดับพระนามาภิไธยย่อ สก.** หมายถึง ผู้บริสุทธิ์ ซื่อสัตย์สุจริต และจริงใจ ทั้งนี้เพราะผู้ที่ใกล้ตาย หัวใจจะกลายจากสีแดงเป็นสีม่วง ในห้วงเวลานั้น บุคคลผู้นั้นจะไม่พูดปดหรือปิดบังสิ่งใด ๆ
# **เสือประคองหัวใจสีม่วง** หมายถึง กำลังพลทหารเสือทุกนายเทิดทูนความซื่อสัตย์ สุจริต และจงรักภักดีแทบเบื้องพระยุคลบาท
# **ภูเขา เกลียวคลื่น ก้อนเมฆ** หมายถึง ทหารเสือทุกนายพร้อมจะดั้นด้นไปทุกหนแห่ง ไม่ว่าจะเป็นบนฟ้า พื้นดิน ภูเขา หรือในทะเล เพื่อรักษาไว้ซึ่งความปลอดภัยของชาติ และองค์พระมหากษัตริย์

## ดูเพิ่ม
* เรา-เหล่าราบ 21 (เพลงพระราชนิพนธ์ในรัชกาลที่ 9 พระราชทานเป็นเพลงประจำหน่วย)

## อ้างอิง

## แหล่งข้อมูลอื่น
* เว็บไซต์กองพันทหารราบที่ 1 กรมทหารราบที่ 21 รักษาพระองค์ฯ 
* ค่ายนวมินทราชินี จังหวัดชลบุรี จากเว็บไซต์ ''Thailand Tourism Directory'' กระทรวงการท่องเที่ยวและกีฬา

ราบที่ 21
ราบที่ 21
ราบที่ 21
หมวดหมู่:องค์การในจังหวัดชลบุรี
หมวดหมู่:ประเทศไทยในสงครามเกาหลี